《饮饯王共父分韵得转字》
宋代·喻良能

子猷风味最诸王，墨妙文工眼如电。
惯吟疏雨滴梧桐，解道澄江净如练。
去年落笔中书堂，姓名高彻蓬莱殿。
至尊动色催除目，俾向兰台参俊彦。
要成远业待时须，故遣读书破万卷。
夫何归思动岷峨，自请题舆近乡县。
学省诸公怅别离，击鲜载酒开芳燕。
欲浇胸次数日恶，剩作林亭百壶饯。
落花送酒舞缤纷，乱絮催诗飞眩转。
临歧那用赋销魂，但要修门重会面。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。